Document ID: /roh_data/filtered/fineweb-2-filterrobots_roh.jsonl.gz/71336

La Regenza ha dà en consultaziun il sboz per ina revisiun parziala da la Constituziun chantunala sco er per ina revisiun totala da la Lescha davart l'organisaziun giudiziala.
En la sessiun da zercladur 2019 ha il Cussegl grond decidì da fusiunar la Dretgira chantunala e la Dretgira administrativa ad ina dretgira, a l'uschenumnada Dretgira superiura dal chantun Grischun. La Dretgira superiura vegn ad esser cleramain pli gronda che la Dretgira chantunala resp. la Dretgira administrativa. Perquai ston vegnir stgaffidas novas structuras per la Dretgira superiura, tant en il sectur da la giurisdicziun sco er en il sectur da l'administraziun giudiziala.
Dapli temp per la giurisdicziun
Questa occasiun duai vegnir nizzegiada per installar in secretariat general. En l'avegnir duai il secretariat general liquidar las incumbensas administrativas per la Dretgira superiura tenor las instrucziuns dals organs directivs. Qua tras vegnan distgargiads las derschadras ed ils derschaders sco er l'actuariat, uschia ch'els pon sa concentrar pli fitg sin la giurisdicziun. Cun l'installaziun dal secretariat general vegn ademplida ina recumandaziun dal rapport d'examinaziun da Stalder/Uhlmann.
Structuras modernas
En il rom da quest project legislativ duai plinavant vegnir optimada la surveglianza da la giustia, ed er la relaziun d'engaschament da las commembras e dals commembers da las autoritads giudizialas duai vegnir precisada. Per las commembras ed ils commembers da las autoritads giudizialas duain vegnir stgaffidas structuras modernas per pudair gudagnar las persunas optimalas per questa incumbensa. Cun quest project legislativ duain la finala vegnir realisads ils ulteriurs conclus da princip ch'il Cussegl grond aveva prendì en la sessiun da zercladur 2019 areguard l'organisaziun da las dretgiras chantunalas superiuras.
Ils documents da consultaziun èn ussa disponibels
La consultaziun dura dals 3 d'avust 2021 fin ils 3 d'october 2021. Ils documents appartegnents pon vegnir consultads sin la pagina d'internet dal chantun Grischun. Ultra da quai pon els vegnir empustads per telefon (+41 81 257 25 16) tar il departament.
Infurmaziuns
cusseglier guvernativ Peter Peyer, schef dal Departament da giustia, segirezza e sanadad, tel. +41 81 257 25 01, e‑mail <email-pii>
Responsabladad: Regenza